
                                                   AVIZ
asupra  propunerii legislative privind simplificarea modului de accesare a fondurilor comunitare destinate agriculturii şi dezvoltării rurale
                 În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare,  cu propunerea  legislativă privind simplificarea modului de accesare a fondurilor comunitare destinate agriculturii şi dezvoltării rurale, trimisă cu adresa nr.Pl.-x 867 din 10 decembrie 2007, înregistrată cu nr. 31/1345 din 12 decembrie 2007.
                 Senatul, în calitate de primă Cameră sesizată, a respins propunerea legislativă, în şedinţa din 3 decembrie 2007. 
                 În conformitate cu dispoziţiile art.75 din Constituţia României, republicată şi ale art.92 alin. (9) din Regulamentul Camerei Deputaţilor, republicat, Camera Deputaţilor este  Cameră decizională. 
                  Potrivit prevederilor art. 61 din Regulamentul Camerei Deputaţilor, republicat, Comisia a dezbătut propunerea legislativă  menţionată mai sus, în şedinţa din  29 ianuarie 2008.


         Membrii comisiei au examinat propunerea legislativă supusă avizării, expunerea de motive, punctul de vedere al Guvernului, transmis cu adresa 2652 din 12.10.2007, prin care nu susţine adoptarea propunerii legislative şi  avizul favorabil al Consiliului Legislativ nr.1331 din 2.10.2007. Cu acest prilej, membrii Comisiei au constatat că de la 1 ianuarie 2007 Regulamentele C.E. sunt legi interne.În acest sens, deja prin Regulamentul 1083/2006/CE este regelemntată procedura de accesare a fondurilor prin programe operaţionale. De asemenea, nu sunt respectate dispoziţiile art.15 din Legea nr.500/2002 privind finanţele publice, cu modificările şi completările ulterioare. 
        În urma dezbaterilor Comisia, în unanimitate, a hotărât avizarea  negativă a propunerii legislative .

         În raport de obiectul şi conţinutul său, propunerea legislativă face parte din categoria legilor organice.

